Ei uskoisi, että vain 20 minuutin päässä Kauppatorilta on paikka, jossa aika on pysähtynyt.

Kyseessä on Vallisaari, joka on ollut pitkään siviileiltä suljettu. Vanhojen linnoitusten lisäksi saaressa on koskematon, mykistävä luonto runsaine lehtipuineen. Luolissa asustaa lepakoita, joita saarelta on Metsähallituksen mukaan tavattu kuutta lajia. 0,55 hehtaarin tervaleppäkorpi on myös yksi saaren erikoisuuksia.

Satumainen luonto hallitsee yhä Vallisaarta ja sitä vaalitaan jatkossakin: vaikka saari avautuu yleisölle ensi kesänä, 85 prosenttia alueesta jätetään luonnonsuojelualueeksi. Rauhoitetut alueet turvataan pitämällä niityt ja kedot jatkossakin avoimina ja ohjaamalla ihmisten kulku pois herkimmiltä kohdilta.

Muutamissa poukamissa on hiekkaisia rantoja. Ihmisten jättämät jäljet satojen vuosien ajalta elävät sopusoinnussa luonnon kanssa.

- Nykyisin suurelta osin rehevä kasvillisuus luo sulkeutuneen maiseman ja kätkee rakennuksia sekä rakenteita näkyviltä. Se luo salaperäisen tunnelman saarille, tiistaina julkistetussa Vallisaaren yleissuunnitelmassa kuvaillaan.

Saareen tuodaan ensi kesäksi myös palveluita, kuten esimerkiksi kahvila. Laivaliikennöinti ja palvelut aloittavat toimintansa toukokuussa 2016. Saarta hallinnoi Metsähallituksen luontopalvelut, joka vastaa luonnonsuojelusta ja hoidosta ympäristöministeriön ohjauksessa.